שמואל א' פרק י"ח
רעיונות מרכזיים בפרק: 

· האהבה והכבוד להם זוכה דוד.
· דוד מצליח : "משכיל". 
· שאול מנסה לפגוע בדוד. 
פס' 1- 4- דוד ויהונתן

בפרק ט"ז למדנו כי שאול אוהב את דוד. דוד הוא "נגן המלך" ומסייע למלך כאשר פוקדת אותו: "רוח רעה". בפסוקים הנ"ל אנו למדים כי גם יהונתן, בן שאול, אוהב את דוד ואף כורת עמו ברית. 
יהונתן הוא זה שיוזם את הברית בשל אהבתו לדוד. מערכת יחסים זו היא מורכבת שכן יהונתן הוא בן שאול ואמור היה לקבל את המלוכה בירושה מאביו. 

השורש א.ה.ב מהווה שורש מנחה בפרק. יהונתן, העם ומיכל בת שאול אוהבים את דוד. הדבר מוסיף לאפיון דמותו של דוד – אדם מרשים, כריזמטי, מושך ומצליח. 

*** במכתבים קדומים שנמצאו במצרים וכתובים אכדית, מוזכר השורש א.ה.ב במשמעות של נאמנות פוליטית וצבאית כלפי השליט. משמעות זו מסבירה את חששו של שאול שדוד עומד להחליפו כמלך, משום שהעם אוהב אותו. 

מוטיב הבגד: בספר שמואל, מוזכר פעמים רבות הבגד כסמל למלכות. (הבגד מייצג תפקיד: מדים של חייל, שוטר, רופא וכד'). בפרק י"ז ראינו כי שאול מבקש להעביר את בגדיו לדוד לפני הקרב עם גלית. דוד משיב את הבגדים לשאול. בפסוקים הנ"ל, מעביר יהונתן את בגדיו וחפציו לדוד ודוד מקבלם. העברת הבגדים והנשק מסמלת את העברת המלכות מיהונתן, יורש העצר, לדוד, המלך העתידי. 

פס' 5 – 9: הכבוד לו זוכה דוד בעקבות ניצחונותיו. 

דוד מקבל תפקיד חשוב בצבא שאול. במסגרת תפקידו הוא מוביל את העם לניצחונות נגד האויב המרכזי בתקופה זו- הפלשתים. 

המילה : "משכיל" בתנ"ך פירושה- הצלחה. מילה זו מהווה מילה מנחה בפרק ובאה להדגיש את היותו של דוד מוצלח ומצליח. אדם מוכשר ויתרה מכך- ה' עמו. 
"הכה שאול באלפיו ודוד ברבבותיו"- אלה הם דברי הנשים המקבלות את המנצחים בשיר ובמחול. לפי דבריהן, שאול הכה אלפים אך דוד- רבבות – עשרות אלפים. פתגם זה הוא זה שעורר את קנאתו של שאול בדוד. 

שאול מנסה לפגוע בדוד. 

בשל קנאתו לדוד, מנסה שאול לפגוע בדוד מספר פעמים אך ללא הצלחה. 
בדרך ישירה-  בזמן שדוד מנגן עבור שאול, שאול מנסה לפגוע בו עם החנית אך ללא הצלחה. הכותב מדגיש כי ה' עם דוד. 
בדרך עקיפה: 

** שאול שולח את דוד לחזית הקרב מול הפלשתים במטרה שימצא את מותו במהלך הקרב. 

** שאול דורש מדוד "מוהר"  תשלום עבור נישואיו עם בתו מיכל. התשלום הוא: מאה ערלת פלשתים. שאול מאמין שדוד ימצא את מותו במשימה קשה זו, אך דוד מצליח למלא את המשימה ואף מביא יותר מן הנדרש. בסופו של דבר נאלץ שאול לתת את בתו מיכל כאישה לדוד. 
לאורך כל הפרק, מודגשת תמיכת ה' בדוד. 
